Pikitup sal nie inwoners se fooie terugbetaalPikitup-werkers het vullisdromme in die strate omgekeer (Hoek van Jeppe- en Von Brandisstraat in Johannesburg se middestad) Foto: Siphelele Dludla/ANA Jacky Mashapu, woordvoerder van die maatskappy, het in ŉ verklaring gesê die maatskappy is oorval met versoeke van inwoners wat eis dat hul geld terugbetaal word, maar het gesê “die saak is ingewikkeld”. “Pikitup wil beklemtoon dat die vullisverwyderingstarief ŉ maandelikse tarief is wat gebaseer is op die waarde van die eiendom soos deur die Stad se vasgestelde tariewe bepaal. Die tarief kan nie gespesifiseer of per vullisdrom bereken word nie en is ook nie gegrond op die hoeveelheid vullis wat verwyder word nie,” het Mashapu gesê. “In die geval waar vullis nie verwyder word nie weens onvoorsiene omstandighede soos stakings, ongure weer of ŉ vullistrok wat onklaar raak, word gebeurlikheidsplanne in werking gestel om die agterstand van die vullisverwydering in te haal.” Ongeveer 4 000 Pikitup-werkers verbonde aan die munisipale werkersvakbond Samwu is sedert 9 Maart op ŉ onbeskermde staking. Hulle eis dat lone van R6 000 na R10 000 per maand verhoog word en dat Amanda Nair, Pikitup se uitvoerende direkteur, afgedank word. Sedert die staking begin het, het die Samwu-lede doodeenvoudig ontslagkennisgewings van Pikitup, versoeke om terug te keer werk toe en twee hofinterdikte teen die staking geïgnoreer. Die werkers het voortgegaan met betogings in die Johannesburgse sakesentrum en Braamfontein waartydens munisipale eiendom beskadig en vullis in die strate gestrooi is. Mashapu het gesê hulle is spyt oor die ongerief wat inwoners weens die staking moet verduur, maar dat hulle alles in hul vermoë doen om daaglikse bedrywighede te herstel. “Ons verwyder soveel vullis as moontlik volgens ons gebeurlikheidsplanne.” Dit kos Pikitup glo R1 miljoen per dag om privaatkontrakteurs te huur om die vullis te verwyder en veiligheidsbeamptes te betaal om hulle te vergesel.